Yudiya Yeisu hi pihigelgel-an ge hi papalomwan-an,
kaiwena Yeisu gamagalau i pwamolol Sabwata elana.
Yaka Yeisu i baek elal i ba,
“Nam iyoho sauga gegewena i tuwatuwalali,
ge nau al ya tuwatuwalali.”
Inoke Yudiya hi logasisi nabi nuwaliya Yeisu nihi lopaaliga.
Nige tage Sabwata ana logugui ya te i leke,
yaa Yehoba i awa tamani,
he i ola te i ba iya alona Yehoba hi olaolaek.
Yaka Yeisu i baek Yudiya elal i ba,
“Ya ba tunahot eliyamiu,
Yehoba Natuna nige bosowaina bugul etega totona ni ginol,
yaa ginol toto i kiteya Tamana elana ya te bosowaina ni ginol.
Ginol toto Tamana i giginol,
he Natuna al i giginol.
Tamana Natuna i nunuwana-an,
ge ginol toto iya i giginol,
gegewena i mimi panpankiti Natuna elana.
Ginol toto sauga ya nige i bwabwata,
yaa Tamana ginol bwabwatal hot ni pankite inoke ni awaawaginol,
ge komiu nuwamiu nuku ahe.
Kaiwena Tamana toyaomal i palutil ge yawaliliya i pek,
inoke i ola al te Natuna yawal ni pek gamagalau bolo i hihilel elal.
Etega al,
Tamana nige gamagal etega i papakot,
yaa yatala ana logugui gegewena i pek Natuna elana,
nuwana gamagalau gegewel Natuna nihi awatauwan ni ola Tamana hi awatauwan.
Henala ebo Natuna nige i aawatauwan,
he Tamana,
iya i patuna,
nige i aawatauwan.”
Yeisu i ba al,
“Ya ba tunahot eliyamiu,
henala ebo no baaba ni hago ge toto i patunau ni abulilek-an,
iya iyaka yawal hot i pwawa ge nige ni lalahi,
he iyaka yaomal i tataluwan ge i na yawal hot elana.
Ya ba tunahot eliyamiu,
sauga iyoho i nenem—he iyaka i vin—inoke toyaomal Yehoba Natuna anana nihi hago,
ge bolo ebo anana nihi hago,
yawal hot nihi ahe.
Tamana iya yawal puna,
inoke i ola al i talam Natuna iya yawal puna.
Iya Gamagal Natuna,
inoke Tamana i teli iya gamagalau gegewel ali toyatala.
“Bahi atemiu ni yoyou baaba ya kaiwena:
sauga iyoho i nenem ge toyaomal bolo salaiya anana abwe nihi hago,
inoke nihi lutem ali salaiya.
Bolo ginol waiwaisana hi ginol nihi lut yawal hot elana,
ge bolo ginol nanakina hi ginol nihi lut lahi nihi pwawa.
Nige bosowaina bugul etega na ginol totou no nuwatu elana,
yaa ya papayatala i ola ya te Nam i baem elau.
No papakot i sapu ge i olaolaek,
kaiwena nige ya lologasisi tage totou no nuwatu na ginol,
yaa toto i patunau wana nuwatu na ginol.”
Yeisu i ba al,
“Ebo totou wasau na wasaan,
nasi nige ana abulilek ni gagan.
Yaa etega al iyoho wasau i wasawasa-an,
ge ya atena baaba bolo i baunan kaiweu i tunahot.
“Valila gamagalau enuna ku patunal hi na Diyon Tobabitaiso elana,
ge Diyon wasa tutunahotina i wasaan elal.
Nau nige ya nunuwatu tage gamagal etega ni wasa inoke no wasa ni labe ge ni patunahot,
yaa Diyon wana wasa ya gopamasal kaiwena nuwau nuku abulilek ge mwal nuku pwawa.
Diyon iya i ola odam i tau ge i yana,
inoke sauga kekeisi ya nuwamiu i noek mwananalina elana ge ku yaliyaya-an.
“Yaa no ginol ona hi wasaagau,
ge wasa o Diyon wana wasa i bwata lake.
Tuwalali bolo ya ginolil Nam i pem elau inoke ya awaawaginol,
ge hi pamasalau te Nam i patunau.
Ge Nam toto i patunau,
iya totona wasau i baubaunan.
Yaa anana nige sauga etega ku hahago,
ge maninina nige ku kikite.
Komiu wana baaba nige ku aahe ge ku aabulilek-an,
kaiwena toto i patuna nige ku aabulilek elana.
Komiu Buki Bwabwalena ku vavasili ge ku nuwanuwatu-an,
kaiwena ku nuwatu te ana baaba elana yawal hot nuku pwawa.
He Buki Bwabwalena ana baaba bolo ya hi baaba nau kaiweu,
yaa komiu ku towaagau,
nige ku nenem elau ge yawal hot ku aahe.
“Nige ya nuwanuwatu gamagalau wali tobal kaiwena.
Yaa ya atenamiu;
ya atena Yehoba ana nunuwana nige i gagan atemiwa.
Nam alana elana ya nem,
yaka komiu ku towaagau,
yaa ebo gamagal etega totona alana elana ni nem,
he ku yaliyaya-an.
Nuwamiu te alomiyau nihi tobalagimiu,
yaa nige ku lologasisi Yabowaine toto maisena hot ni tobalagimiu.
He abwe ga nuku abulilek ola?
“Bahi nuku nunuwatu tage nau na wolemiu Nam elana.
Mosese heiya te abwe ni wolemiu,
yaa komiu ku nuwatu tage iya ami tolabe.
Binimala Mosese wana baaba nuku abulilek-an,
inoke nau al nuku abulilek-agau,
kaiwena wasau i lelelian.
Yaa kaiwena wana leleli nige ku aabulilek-an,
he no baaba abwe ga nuku abulilek-an ola?”